ગીતાબેન ધડુક અને ગિરધરભાઇ ધડુકની પુત્રી સોનલને 2 વર્ષથી ઉંમરમાં જ હાથ તેમજ પગમાં પોલિયોની અસર થઇ ગઇ. હસવા કુદવાની ઉંમરે શરીરમાં સાત ઓપરેશનો આવ્યા. પિતાજીએ મન મજબુત કરીને હોસ્ટેલમાં દાખલ કર્યા જેથી સ્વતંત્રતાથી જીવન જીવતા શીખે સામાન્ય વિદ્યાર્થી સાથે ભણતા તેઓ અભ્યાસમાં હંમેશા અવ્વલ જ રહ્યા છે. શાળા તથા કોલેજનો અભ્યાસ કેશોદમાં પૂર્ણ કર્યો. શ્રી એન.પી. આર્ટસ એન્ડ કોમર્સ કોલેજનાં બી.એ. અને એમ.એ. કર્યા પછી રાજકોટ જે.જે. કુંડલિયા કોલેજમાં બી.એડપૂર્ણ કર્યુ. આ અરસામાં અભ્યાસ સાથે જોબ પણ ચાલુ હતી અને આઠમા ધોરણથી જ તેઓ હેન્ડીક્રાફટની વિવિધ વસ્તુઓ બનાવતા જેમાં નકામી, ફેંકી દેવાની વસ્તુમાંથી ખુબ કિંમતી વસ્તુ બનાવતા એ પ્રવૃતિ પણ ચાલુ હતી. ત્યારબાદ 2014ની સાલમાં ગાંધીનગર કડી યુનિવર્સિટીમાં ‘બકુલ ત્રિપાઠી અને જયોતિન્દ્ર દવેના હાસ્ય નિબંધ એક અભ્યાસ’ એ વિષય પર પીએચ.ડી. કર્યુ. બી.એ. પુરુ કર્યા પછી પિતાજીનું અવસાન થતા નાનાભાઇ સાગરે પિતાજીની ખોટ પુરી દરેક રીતે મદદ કરી. 2012માં વિકલાંગો માટેના ખેલમહાકુંભમાં બરછી ફેંક, ગોળા ફેંક, વ્હીલચેર સ્પર્ધામાં રાજયકક્ષાએ વિજેતા બન્યા. આ સ્પર્ધા બાદ ત્યારબાદ એક સંબંધીની ઓળખાણની માઈનોર પોલિયો ધરાવતા વિજયભાઇ સાથે મુલાકાત થઇ અને વાતચીતમાં તેમનો બીજાને મદદ કરવાનો સ્વભાવ ગમી ગયો અને તેમની સાથે લગ્નગ્રંથીથી જોડાઈ ગયા.